钦定古今图书集成/明伦汇编/官常典/第248卷 > 刘一燝
## 钦定古今图书集成/明伦汇编/官常典/第248卷 > 刘一燝

按《明外史》本传：“一燝，字季晦，南昌人。父曰材，嘉靖中
进士，陕西左布政使。万历十六年，一燝与兄一焜、一
煜并举于乡。越七年，又与一煜并举进士，改庶吉士，
授检讨。一焜为考功郎，掌京察。大学士沈一贯欲庇
其私人钱梦皋、锺兆斗等，属一燝为请，一燝谢不可，
梦皋等竟以中旨留，由是忤一贯意。寻晋赞善，历祭”
酒、詹事，掌翰林院事。四十五年春，京察党人用事，谋
逐孙承宗、缪昌期、钱谦益。一燝力保持，得免。故事，掌
院无满岁不迁者。一燝居四年，始迁礼部右侍郎，教
习庶吉士。光宗即位，擢礼部尚书，兼东阁大学士，参
预机务，偕何宗彦、韩爌并命。时内阁止方从哲一人。
万历末年，神宗欲用史继偕、沈燝两人方在籍。及是，
帝命召之，未及至，帝复命宗彦、一燝爌。明日，复命朱
国祚及旧辅叶向高。而宗彦、国诈、向高亦皆在籍。惟
一燝爌入直，甫拜命，帝已得疾。一燝偕诸臣召见干
清宫，有小竖附帝耳语，帝摇首。俄一朱衣妇人从帝
前挽皇长子入，复推之出。皇长子见帝，《忸怩》曰：“欲封
后耳。”诸臣愕然。既退，一燝语吏部尚书周嘉谟曰：“上
顾念大臣不已，若不欲委身妇寺者，朱衣人何无畏
惮？若是朱衣人者，即帝选侍李氏也。”明日九月朔，帝
崩。诸臣入临毕，一燝诘群奄：“皇长子当柩前即位，今
不在，何也？”群奄东西走不对，独东宫伴读王安前曰：
“为李选侍所匿耳！”一燝大声言：“谁敢匿新天子者？”安
曰：“徐之，公等慎勿退。”遂趋入，白选侍不出皇长子诸
大臣不肯退，第出即返。选侍颔之，复中悔，挽皇长子
裾。安直前拥抱疾趋出。一燝见之，急趋前呼万岁，捧
皇长子左手，英国公张惟贤捧右手，掖升辇。及门，宫
中厉声呼哥儿，却还。使使追蹑者三辈。一燝傍辇疾
行，翼升文华殿。先即东宫位，群臣叩头呼万岁。事稍
定，选侍犹趋还乾清。一燝曰：“乾清不可居，殿下宜暂
居慈庆。”时选侍方居乾清，皇长子心惮选侍，然之。一
燝语安曰：“主上冲年无母后，外庭有事，吾受过；宫中
起居，公等不得辞责。”明日，嘉谟及左光斗疏请移宫。
时首辅从哲徘徊其间，若无预己事者。既又欲缓移
宫，一燝曰：“本朝故事，仁圣，嫡母也，移慈庆；慈圣，生母
也，移慈宁。今何日，可姑缓耶？”乃于初五日偕同官请
即日降旨，伫立宫门以俟。选侍不得已，移他宫。天子
复还乾清，事始大定。帝既践阼，从哲被劾在告，一燝
遂当国，与爌相得甚欢。念内廷惟王安力卫新天子，
乃引与共事。安亦倾心向之。所奏请无不从。发内帑，
抑近幸，登俊良，搜遗逸，旧德宿齿，布满九列，中外欣
欣望治焉。明年，天启改元，沈阳失。廷臣多请复用熊
廷弼。一燝亦言：“廷弼守辽一载，残疆晏然，不知何故
翦除。及下廷议，又皆畏惧不敢异同，致有今日祸。嗣
后军国大事，陛下当毅然主持，敕诸臣洗心涤虑，悉
破雷同附和，共忧国奉公。”帝优旨褒答。寻有诏尽谪
前排廷弼者姚宗文等官，言路多怨一燝。一燝尝言：
“任天下事者惟六官。言路张，则六官无实政。善治天
下者，俾六官任事，言路得绳其愆；言官陈事，政府得
裁其是，则天下治。”于是一切条奏，悉下部议，有不经
者，诏格之。初，选侍将移宫，其内竖李进忠、刘朝、田诏
等盗内府秘藏，过乾清门，仆金宝堕地。帝怒，悉下法
司案治甚急。群阉惧，构蜚语，言帝薄先朝妃嫔，致选
侍移宫日跣足投井以摇惑外廷。御史贾继春遂上
《安选侍书》。刑部尚书黄克缵、给事中李春晔、御史王
业浩辈张大其辞，欲脱盗阉罪。帝恶继春妄言，且疑
其有党，将严谴之。一燝谓：“天子新即位，辄疑臣下朋
党。此端一开，异时奸人乘间，士大夫必受其祸。”乃具
疏开帝意，为继春解，而反复言朋党无实，继春得削籍去。御史张慎言、高弘图疏救继春，帝欲并罪，亦以
一燝言而止。帝憾选侍甚，必欲诛盗阉。王安为司礼，
亦恶之。诸阉百方救，卒不得。久而帝渐忘前事。安亦
为魏忠贤排死，诸阉乃厚贿忠贤为地，而上疏辨冤。
帝果免朝、诏死，下其疏法司。一燝执奏，诏等议诛，久
无可雪，疏直下部，前无此制。帝不得已下其疏于阁。
一燝复言：“此疏外不由通政司，内不由会极门，例不
当拟旨，谨封还原疏。”由是忠贤辈大恨。朝等亦竟免
死，益任用定陵工成，忠贤欲以为功。一燝援故事，内
臣非司礼掌印及提督陵工，不得滥荫，止拟加恩三
等。诸言官论客氏被谪者，一燝皆疏救，又请出客氏
于外。及言官交章论沈㴶，㴶疑一燝主之，与忠贤、客
氏等比，而𬺈一燝。给事中李若珪尝忤中官，御史汪
泗论误书谥号，郭如楚疏诋周嘉谟，帝并欲加罪，一
燝皆救止之。然是时，言路争论事，而一燝持大体，时
有所格，众方怨，又密窥魏、客等渐用事，一燝势孤。是
年四月，候补御史刘重庆遂力诋一燝不可用。帝怒，
谪重庆。一燝再论救，不听。六月，职方郎中余大成复
劾一燝为中官请嘱，御史安伸、给事中韦蕃、霍维华
遂交章劾一燝，帝不问。既而维华外转，其同官孙杰
疑一燝属嘉谟为之上疏，力攻一燝。一燝疏辨求罢，
帝已慰留。给事中侯震旸、御史陈九畴复劾之，并刺
其结纳王安。于是一燝四疏乞归，忠贤从中主之，传
旨允其去。先是，从哲去，帝数称一燝为首辅，一燝不
敢当虚位，俟叶向高。及向高至，入谗言谓一燝尼己。
至是知其无他，力称一燝有翼卫功，不可去。帝复慰
留，一燝坚卧不起。二年正月，疏十二上，乃令乘传归。
陛辞，疏论万历、泰昌间事，微辨王安冤，曰：“曩鼎湖上
宾，事变仓卒，尔时情景，陛下知之，在廷诸臣胥知之。
事定之后，遂谓天祐社稷，原无他虑，而危身忧国、抗
声内廷者，遂以𧬈訿去计，亦陛下所深恻也。禁闱秘
密，非臣所知。但思先帝龙潜之日，陛下鹤禁之中，翼
戴何人，谓护谁力？扶掖銮舆，抗遏要挟，当日指以为
功，今日构以为罪，上下千古。吕强、张承业与李辅国、
鱼朝恩法戒昭然，臣愿后人毋徒为五宗光宠计也。
外廷臣子自当以君父为急，乃发东朝持梃之奸者
目为生事，消后宫牝晨之祸者坐以交关，雄唱雌和，
意欲何为？尤臣所未解。”既归兵部尚书张鹤鸣，兴奸
细杜茂、刘一𪩘狱，欲指一𪩘为一燝族，株连之。刑部
尚书王纪不可，遂被斥去。而一燝得“白鹤鸣”，一燝向
所推毂者也。已而忠贤大炽，矫旨责一燝误用廷弼，
削官，追夺诰命，勒令养马。崇祯改元，诏复官，遣官存
问。一燝在位，累加少傅、太子太傅、吏部尚书、中极殿
大学士。八年卒。赠少师。福王时，追谥文端。